b'\n_START_ARTICLE_\nSiil\n_START_SECTION_\nV\xc3\xa4limus\n_START_PARAGRAPH_\nSiili pikkus on 14\xe2\x80\x9330 cm, kaal 700\xe2\x80\x931100 g_NEWLINE_._NEWLINE_Tema keha katavad seljapoolt kuni 3 cm pikkused okkad. K\xc3\xb5htu ning n\xc3\xa4gu katavad vaid karvad. _NEWLINE_Siili saba pikkus on 1,5\xe2\x80\x933 cm._NEWLINE_Tugeva nahalihastiku t\xc3\xb5ttu saab siil kerra t\xc3\xb5mbuda ja niiviisi end vaenlaste eest kaitsta.\n_START_SECTION_\nLevila\n_START_PARAGRAPH_\nElutseb Euraasia parasv\xc3\xb6\xc3\xb6tme sega- ja lehtmetsades ning stepis. Siil on introdutseeritud Uus-Meremaale.\n_START_SECTION_\nPaljunemine\n_START_PARAGRAPH_\nPoegib korra aastas, poegi on harilikult 3\xe2\x80\x936. S\xc3\xbcndides on pojad pimedad ja paljad. M\xc3\xb5ne tunni m\xc3\xb6\xc3\xb6dudes ilmuvad pehmed valged okkad, mis muutuvad kiiresti pruuniks ja k\xc3\xb5vaks. Siilipojad oskavad kerra t\xc3\xb5mbuda juba m\xc3\xb5ni tund p\xc3\xa4rast ilmaletulekut.\n_START_SECTION_\nToitumine\n_START_PARAGRAPH_\nPoole ajast veedab ta jahti pidades. Siil on segatoiduline, kelle eriliseks lemmikuks on putukad ja nende vastsed, aga ka vihmaussid, selgrootud, konnad, hiired, linnumunad ja -pojad, maod, limused ning \xc3\xa4ra ei \xc3\xb6elda ka raipest. Siil on k\xc3\xbcll erakordselt vastupidav r\xc3\xa4stikum\xc3\xbcrgile, kuid neid ta sihilikult ei p\xc3\xbc\xc3\xbca, nagu sageli ekslikult arvatakse. Kuid surnud mao s\xc3\xb6\xc3\xb6b ta rahulikult \xc3\xa4ra.\n_START_SECTION_\nElupaik\n_START_PARAGRAPH_\nLeht- ja segametsad, metsaservad, puisniidud, pargid, aiad, kalmistud, v\xc3\xa4ldib paksu okasmetsa._NEWLINE_Eestis on siil tavaline parkides, metsaservades ja aedades.\n_START_SECTION_\nEluviis\n_START_PARAGRAPH_\nSiilid on peamiselt \xc3\xb6ise eluviisiga, kuid on m\xc3\xb5nikord aktiivsed ka p\xc3\xa4eval, eriti p\xc3\xa4rast kerget vihmasadu. Suveks siilid urgu ei ehita, talve veedavad aga lehtede ja rohuga vooderdatud pesas, kus magavad talveund oktoobrist-novembrist kuni m\xc3\xa4rtsi-aprillini.\n_START_SECTION_\nSuhtumine siilidesse\n_START_PARAGRAPH_\nEestis suhtutakse siilidesse valdavalt h\xc3\xa4sti, kuna nad toituvad kahjureist. Kombeks on panna maja l\xc3\xa4heduses tegutsevatele siilidele v\xc3\xa4lja piima, kuid piim on siilidele kahjulik ning kindlasti anda ei tohiks. Piim p\xc3\xb5hjustab siilile k\xc3\xb5hulahtisust ning selle tagaj\xc3\xa4rjel v\xc3\xb5ib loom hukkuda._NEWLINE_Samas peetakse siile kahjuriteks \xc5\xa0otimaa l\xc3\xa4\xc3\xa4nesaartel, kuhu inimese toodud siilid s\xc3\xb6\xc3\xb6vad maismaal pesitsevate lindude mune. Samuti on siil kahjur Uus-Meremaal, kus ta s\xc3\xb6\xc3\xb6b kohalikke hiidtigusid ja teisi selgrootuid._NEWLINE_Taanis on siilid seadusega kaitstud. Neid ei tohi vangistada ega vigastada, kuid talvel leitud alakaalulisi siile v\xc3\xb5ib majutada. Aiapidajaid julgustatakse siile kassitoiduga ligi meelitama, et nad aedade kahjureid h\xc3\xa4vitaksid._NEWLINE_28. augustil 2007 lisati siilid Suurbritannias liikide nimekirja, mis vajavad paremat kaitset.\n_START_SECTION_\nSiil Eesti kultuuris\n_START_PARAGRAPH_\nEesti kultuuris on siil tuntud targa n\xc3\xb5uandjana, millises rollis ta esines rahvuseeposes "Kalevipoeg". Eeposes on esitatud tekkemuistend: siil soovitas Peipsi tagant laudu toonud Kalevipojal l\xc3\xbc\xc3\xbca lahingus laudadega serviti, et need ei puruneks. T\xc3\xa4nut\xc3\xa4heks kinkis Kalevipoeg siilile t\xc3\xbcki oma karusest vammusest, seep\xc3\xa4rast ongi siil okkaline. Targa siili kujundit on Andrus Kivir\xc3\xa4hk parodeerinud romaanis "Mees, kes m\xc3\xb5istis ussis\xc3\xb5nu"._NEWLINE_Samuti on Eestis populaarne 1975. aastal Sojuzmultfilmi stuudios valminud multifilm "Siil udus" (re\xc5\xbeiss\xc3\xb6\xc3\xb6r Juri Nor\xc5\xa1tein), mille animafilmieksperdid tunnistasid 2003. aastal k\xc3\xb5igi aegade parimaks multifilmiks. Filmi aluseks olnud Sergei Kozlovi raamat t\xc3\xb5lgiti eesti keelde ent alles 2008. aastal._NEWLINE_Siili nime kannab asum Tallinnas, samuti t\xc3\xa4navad Tallinnas ja Tartus. 30. oktoobril 2007 p\xc3\xbcstitati Siili t\xc3\xa4navale Tartus siili skulptuur (autorid skulptor Aivar Simson Seak\xc3\xbclast, Riia skulptor Edv\xc4\xabns Kr\xc5\xabmi\xc5\x86\xc5\xa1 ja kunstnik Kalev Prits). Samade autorite siiliskulptuur on suvest 2007 ka J\xc3\xb5hvis.'